Mladi znanstvenici izumima se zalažu za napredniji svijet
Washington: 20 učenika američkih srednjih škola finalisti su natjecanja Zaklade Siemens iz matematike, znanosti i tehnologije
Najveća ovogodišnja nagrada za znanost i 100 tisuća dolara školarine pripala je Angeli Zhang za istraživanje o tome kako stanice karcinoma potiču rast tumora. Sada su ona i ostali pobjednici natjecanja Zaklade Siemens na dobrom putu da promiču buduća otkrića u znanosti i tehnologiji. Dvadesetero učenika američkih srednjih škola ovog je tjedna u Washingtonu sudjelovalo u jednom od najizazovnijih natjecanja u zemlji: iz znanstvenog istraživanja. Glavna nagrada tog takmičenja je fakultetska stipendija u iznosu od pola milijuna dolara. No, mladi natjecatelji u matematici, znanosti i tehnologiji nisu samo motivirani tom novčanom nagradom, već se nadaju da će njihove inovacije unaprijediti svijet u kojem živimo. Andrew Xu jedan je od mladih američkih znanstvenika u usponu. Njegove matematičke jednadžbe dizajnirane su za unaprijeđenje internetskih sajtova za komunikaciju i društveno povezivanje poput Facebooka.: "Naš bi projekt mogao poboljšati učinkovitost takvih mreža. To je važno jer, s rastom tih mreža, poboljšanje učinkovitosti moglo bi smanjiti troškove." Andrew i još 19 učenika srednjih škola finalisti su godišnjeg natjecanja Zaklade Siemens iz matematike, znanosti i tehnologije u Washingtonu. Svaki od natjecatelja nada se da će suci proglasiti njegov ili njezin projekt najinovativnijim i najvažnijim sa znanstvenog aspekta. John Solder osmislio je načine na koje se može koristiti svjetlo u liječenju ljudi s ozljedama mozga i poremećajima poput Alzheimerove bolesti: "Ako, recimo, provedete svjetlovodni kabel do predfrontalnog korteksa mozga - u kojem mogu nastati bolesti poput Parkinsonove i Alzheimerove - on će doprijeti do kanala u neuronima osjetljivih na svjetlo, koje će stimulirati neurone i pomoći im u ponovnoj uspostavi funkcije mozga koju je osoba izgubila." Sedamnaestogodišnja Cassee Cain i Ziyan Liu bili su najbolji u timskom natjecanju. Zajedno će podijeliti nagradu od sto tisuća dolara školarine za njihov projekt iz bioinženjeringa. Otkrili su kako se jeftini senzor za praćenje pokreta marke Kinect i popularna konzola za videoigre X Box 360 mogu iskoristiti za poboljšanje držanja i hodanja ljudi s amputiranom nogom. "Nadamo se da ćemo ovaj dostupan, prijenosni sistem uspjeti pružiti ljudima u ruralnim područjima, koji nemaju pristup skupocjenim laboratorijima za poboljšanje hoda," kaže Cassee Cain. Julia Crowley-Farenga i njen kolega osvojili su treće mjesto za njihovo istraživanje o razvitku galaksija. Juilana želi motivirati druge mlade ljude da krenu njenim stopama: "Nakon redovne nastave radila sam s učenicima iz trećih razreda osnovne škole na jednom znanstvenom projektu. Bilo mi je stvarno drago vidjeti ih aktivne na tom polju i nadam se da će se oni jednog dana uključiti u znanstvene predmete u srednjoj školi. Mislim da je važno da se djecu zainteresira za znanost još u mladoj dobi." Najveća ovogodišnja nagrada za znanost i 100 tisuća dolara školarine pripala je Angeli Zhang za istraživanje o tome kako stanice karcinoma potiču rast tumora. Sada su ona i ostali pobjednici natjecanja Zaklade Siemens na dobrom putu da promiču buduća otkrića u znanosti i tehnologiji.